**אוֹרִי רֵשְטִיק** (נולד ב-21 בדצמבר 1982) הוא איש ניהול ישראלי ומנכ"ל אשכולות. מנכ"ל שח"ם – ארגון השחקנים בישראל וחבר מועצת עיריית גבעתיים לשעבר. כיהן כיושב ראש התאחדות הסטודנטים והסטודנטיות בישראל בשנים 2012–2014.

ראשית חייו
----------

רשטיק נולד וגדל בגבעתיים, למד בבית הספר היסודי "בורוכוב" ובתיכון "קלעי" בגבעתיים והדריך בתנועת הנוער העובד והלומד. בסיום התיכון שימש כקומונר ומדריך נוער בקן הנוער העובד והלומד בערד במסגרת שנת שירות. בסיומה של שנת השירות התגייס לשירות צבאי ושירת כלוחם בגדוד 50 בחטיבת הנח"ל (רובאי 07), ולאחר מכן ביצע את "פרק המשימה הלאומי" של מסלול גרעיני הנח"ל בבית שאן, שם שימש כמדריך נוער בסיכון. בהמשך, לאחר שחרורו מהצבא, עסק בריכוז, הדרכה וניהול לוגיסטי של מרכז חינוך בלתי פורמלי אזורי בעמק הירדן, במסגרת חברותו בתנועת דרור ישראל.

פעילות סטודנטיאלית
------------------

בשנת 2007 החל את לימודי התואר הראשון בתקשורת ומדע המדינה באוניברסיטת תל אביב, ובמקביל החל את פעילותו באגודת הסטודנטים של אוניברסיטת תל אביב. בין השאר שימש כראש מחלקת פרסום והסברה, סגן יושב ראש האגודה ובספטמבר 2011 נבחר לכהן כיושב ראש האגודה. במסגרת תפקידיו באגודת הסטודנטים הוא לקח חלק במאבקים שונים, כגון: המאבק ב"חוק האברכים", מאבק עובדי הקבלן בקמפוס, המאבק החברתי של קיץ 2011, מאבק הסגל האקדמי הזוטר באוניברסיטאות והמאבק בהעלאת המחירים של החברות הגדולות במשק (תנובה, שטראוס, תלמה-יוניליוור) אותו הוביל כיושב ראש האגודה. בעקבות מאמציו מול הנהלת האוניברסיטה, נפתחה ספריית מדעי החברה באוניברסיטה למשך 24 שעות ביממה בתקופת הבחינות, והייתה הספרייה האוניברסיטאית הראשונה בישראל הנפתחת במתכונת שכזו, בדומה למקובל בספריות בקמפוסים המובילים ברחבי העולם. במקביל לכך סיים את לימודי התואר הראשון והחל את לימודיו לתואר שני בחוג למדיניות ציבורית באוניברסיטה, אותו סיים בשנת 2014.

במסגרת תפקידו זה זכה רשטיק בתור "איש השנה" של מועדון ליונס ישראל לשנים 2011/2012.

הוצג בפני נשיאות התאחדות הסטודנטים בישראל
ביולי 2012 נבחר לכהן כסגן יושב ראש התאחדות הסטודנטים הארצית, וכיהן כסגנו של איציק שמולי. לאחר מעברו של שמולי לפוליטיקה, נבחר רשטיק להחליפו כיושב ראש התאחדות הסטודנטים. מתוקף תפקידו כיהן רשטיק גם כחבר במועצה להשכלה גבוהה (המל"ג), כציר באיחוד הסטודנטים האירופאי (אנ') וכדירקטור בחברת איסתא ליינס, הנמצאת בבעלות חלקית של התאחדות הסטודנטים. בתחילת כהונתו חשף רשטיק את כוונת משרד האוצר להעלות את שכר הלימוד האקדמי במסגרת תקציב המדינה לשנים 2013–2014. בעקבות החשיפה נמנעה ההעלאה המתוכננת.

במסגרת תפקידו פעל רשטיק לצירוף אגודת הסטודנטים באוניברסיטה הפתוחה כחברה בהתאחדות הסטודנטים ובכך לראשונה איגדה התאחדות הסטודנטים את כלל הסטודנטים במדינת ישראל מכלל סוגי המוסדות להשכלה גבוהה. רשטיק פעל למתן סבסוד לסטודנטיות למחקר למעונות יום של משרד הכלכלה, לפרסום הנחיות לטיפול בהטרדות מיניות באקדמיה, בעקבות דו"ח מבקר המדינה בנושא שפורסם במאי 2013 ולהארכת חופשת הלידה לסטודנטיות לשישה שבועות. במהלך שביתת המכללות הטכנולוגיות בשנת 2013 שימש רשטיק כמתווך ולקח חלק במשא וממתן לסיום השביתה ולהסכמות בין המכללות למשרדי האוצר והכלכלה במסגרתן הוזרמה תוספת תקציבית של 110 מיליון שקל למימון מקצועות ההנדסאים, לביצוע שינויים במודל הדיפלומות ולהקניית זכויות מוגדלות לסטודנטים הנדסאים. אחת מיוזמותיו של רשטיק בתקופת כהונתו היה פרויקט "קטיף ישראלי" במסגרתו סטודנטים עבדו בחקלאות - וקיבלו משכורת ומלגה. בתקופת כהונתו של רשטיק הקצה משרד האוצר תוספת תקציבית של 150 מיליון ש"ח לבניית מעונות סטודנטים, סכום אשר ניתן ללא מאבק.

לאחר שהכריזה המל"ג על רף קבלה מנדטורי בלימודי האנגלית למתקבלים ללימודים אקדמיים הוקמה, לאחר משא ומתן שניהל אל מול הות"ת, קרן מלגות לסטודנטים שאינם עומדים ברף הקבלה לצורך השלמת וצמצום פערים חברתיים.במסגרת פעילותו במל"ג הביא רשטיק למתן ייצוג לסטודנטים בות"ת. עוד יזם רשטיק יחד עם המשרד לאזרחים ותיקים ומשרד השיכון הבינוי את פרויקט "כאן גרים" במסגרתו מאות סטודנטים מתגוררים אצל אזרחים ותיקים תמורת מלגה

קריירה
------

החל מספטמבר 2014 כיהן רשטיק בתפקיד מנכ"ל שח"ם – ארגון השחקנים בישראל, בתפקידו עסק רשטיק בבניית תשתית ביטחון אסטרטגית לשחקנים. את השנתיים הראשונות בתפקידו הקדיש להרחבת תחומי הייצוג. מטלוויזיה וקולנוע בלבד לתיאטרון רפרטוארי, תיאטרון ילדים, פרינג', דיבוב, סרטי סטודנטים ועוד. מספר החברים בארגון גדל מ-1800 ל-2500, ושח"ם הפך לארגון היציג הגדול ביותר בתחום התרבות, מה שהביא להגדלת כמות העובדים והתקציב. עוד במסגרת תפקידו איגד רשטיק את שחקני תיאטראות הקאמרי והבימה לכדי מאבק תקדימי על תנאי שכרם והובילם לחתימת הסכם קיבוצי היסטורי המעגן את העלאת שכר השחקנים והסדרת תנאיהם הסוציאליים, הוביל את שחקני תיאטרון החאן לחתימה על הסכם קיבוצי חדש ואיגד את שחקני תיאטרון באר שבע והובילם לתביעה כנגד התיאטרון. במשא ומתן חשאי שניהל ב-2018 מטעם שח"ם מול שר העבודה והרווחה חיים כץ הצליח רשטיק להכניס תיקון צו הביטוח הלאומי (סיווג מבוטחים וקביעת מעבידים) שקבע שכל שחקן על המסך או הבמה, שיש לו הסכם של שלושה חודשים ומעלה מול מעביד, או לחלופין חמש הופעות ומעלה, ייחשב כשכיר אך ורק לצורך חוק ביטוח לאומי. בזכות האסטרטגיה הזאת, שחקנים זכו לסיוע כלכלי נרחב לאורך כל תקופה משבר הקורונה, כשהפכו לכמעט העובדים העצמאים (פרילנסרים) היחידים בישראל שקיבלו דמי אבטלה מהביטוח הלאומי. עוד בתקופת כהונתו נוסד פרס שח"ם, טקס שנתי של פרסי שחקנים, בדומה לפרסי הסאג המוענקים מדי שנה על ידי גילדת שחקני המסך האמריקאית.

עוד פעל רשטיק להקמת עמותת "שחקני נשמה", עמותת בת אשר הקימו מספר מחברי שח"ם, המפעילה קרן סיוע לאמנים נזקקים, שאף גייסה למעלה ממיליון שקלים בתקופת הקורונה לסיוע לאמנים במצוקה.

במסגרת תפקידו בשח"ם רשטיק שימש כחבר הנהלת להב (לשכת ארגוני העצמאים), כציר בארגון השחקנים העולמי (FIA) (אנ'), והוביל לאירוח כנס של הארגון במרכז סוזן דלל בנובמבר 2019 במסגרת מאמצי שח"ם להתמודד עם תנועת ה-BDS באירופה.

ב-2020 נבחר לרשימת 40 הצעירים המבטיחים של מגזין גלובס.

החל ממאי 2021 מכהן כמנכ"ל אשכולות, החברה לזכויות מבצעים של אמני ישראל.

פעילות עירונית
--------------

בשנת 2008 נבחר רשטיק למועצת העיר גבעתיים. במסגרת תפקידו שימש רשטיק כיו"ר הוועד המנהל של הקרן לעידוד ההשכלה הגבוהה (ע.ר), שמטרתה חלוקת מלגות בתמורה למעורבות חברתית לבני העיר גבעתיים, וכמחזיק תיק תנועות הנוער והצעירים. בשנת 2013 נבחר רשטיק בשנית למועצת העיר גבעתיים. במסגרת תפקידו המשיך לשמש רשטיק כיו"ר הקרן לעידוד ההשכלה הגבוהה בגבעתיים, והגדיל את סכום המלגות אשר מחלקת הקרן מ-50,000 ש"ח בשנה ל-700,000 ש"ח בשנה. וכן כיהן כיושב ראש דירקטוריון תאגיד המים העירוני "מי גבעתיים", אשר בתקופת כהונתו היה בצמרת דירוג תאגידי המים של רשות המים.

חיים אישיים
-----------

רשטיק נשוי לרותם, ראש אגף בעיריית גני תקווה, ולהם שני ילדים. הם מתגוררים בגני תקווה.

קישורים חיצוניים
----------------

* אורי רשטיק, חבר מל"ג, באתר המועצה להשכלה גבוהה.
* חן פונדק, אורי רשטיק נבחר ליו"ר התאחדות הסטודנטים, באתר כלכליסט, 26 בנובמבר 2012
* חן פונדק, יו"ר התאחדות הסטודנטים מבקש מפרס להתערב בעניין המכללות הטכנולוגיות, באתר כלכליסט, 3 בספטמבר 2013
* שאול אמסטרדמסקי, הסטודנטים בדרך לקבוצת רכישה ענקית של פנסיה, באתר כלכליסט, 23 באפריל 2014
* "הסטודנטים הם העתיד. הגיע הזמן שמישהו ידאג להם", באתר ynet, 12 ביוני 2014
* שגיא בן נון‏, מנכ"ל שח"ם: "ועדת פילבר גורמת לטביעה של תעשיית התרבות", באתר וואלה!‏, 20 ביולי 2016

**מאמרי דעות**

* אורי רשטיק, נכבה? לא בבית ספרנו, באתר nrg‏, 14 במאי 2012
* אורי רשטיק, הכול מתחיל בבית הספר, באתר ynet, 5 בינואר 2013
* אתר למנויים בלבד אורי רשטיק, צעירים משנים - מבפנים, באתר TheMarker‏, 5 במאי 2013
* אורי רשטיק, ‏השתוללות חסרת מעצורים על גב הסטודנטים, באתר גלובס, 4 במרץ 2014
* אורי רשטיק, לא להיכנע לחרם אקדמי על ישראל, באתר ישראל היום, 18 במאי 2014
* אורי רשטיק, ‏להילחם על הבית, בשביל התקווה, באתר ‏מאקו‏, 27 ביולי 2014
* אורי רשטיק, שימו רגע בצד את הרגולציה: חייבים להשקיע בהפקות מקור, באתר ביזפורטל‏, 28 בדצמבר 2017

הערות שוליים
------------

1. ↑  אילנית חיות, אוריאל הרמן, ‏עשרות הפגינו מול משרדי תנובה; "נטפל בכל החברות", באתר גלובס, 20 בספטמבר 2011
2. ↑  אורי רשטיק - איש השנה של מועדון ליונס גור אריה 2011/2012, באתר YouTube
3. ↑  פרוטוקול ישיבת נשיאות, התאחדות הסטודנטים בישראל, 2.11.2014
4. ↑  אביטל להב ושחר חי, באוצר רצו להעלות את שכר הלימוד – ולפיד לא ידע, באתר ynet, 9 באפריל 2013
5. ↑  האוניברסיטה הפתוחה הצטרפה להתאחדות הסטודנטים, באתר וואלה!‏, 9 בספטמבר 2013
6. ↑  שחר חי, דמי הרישום למעונות יום יוזלו בכ-160 שקל, באתר ynet, 28 באפריל 2013
7. ↑  אתר למנויים בלבד ירדן סקופ, אחרי ההתנערות מדו"ח המבקר: המל"ג ניסחה המלצות לטיפול בהטרדות מיניות, באתר הארץ, 12 בנובמבר 2013
8. ↑  דפנה ליאל, ‏חופשת הלידה לסטודנטיות תוארך ל-6 שבועות, באתר ‏מאקו‏, 8 באפריל 2014
9. ↑  רעות וילף, 110 מיליון ש"ח פתרו את משבר ההנדסאים, באתר nrg‏, 27 באוקטובר 2013
10. ↑  בילי פרנקל, מיזם ממשלתי: סטודנטים יעבדו בחקלאות, באתר ynet, 27 בפברואר 2014
11. ↑  דותן לוי, לפיד: "נקצה עוד 150 מיליון שקל להקמת מעונות סטודנטים", באתר כלכליסט, 2 בינואר 2014
12. ↑  יעל ברנובסקי, לא עומדים בסף הקבלה באנגלית? תזכו במלגה, מתוך "ישראל היום"
13. ↑  אתר למנויים בלבד ירדן סקופ, ועדת המשילות בהשכלה הגבוהה מנסה לצמצם את הפוליטיזציה, באתר הארץ, 26 במאי 2014
14. ↑  הילה ציאון, סטודנטים יגורו עם קשישים ב-250 ש' בחודש, באתר ynet, 23 ביולי 2014
15. ↑  יונתן ריגר, ‏לקראת שביתה בתאטראות?, באתר ‏מאקו‏, 24 באנובמבר 2015
16. ↑  יאיר אשכנזי, הבימה והקאמרי חתמו על הסכם המסדיר את תנאי העסקת שחקנים בחוזה קיבוצי, באתר הארץ, 3 במרץ 2016
17. ↑  אתר למנויים בלבד יאיר אשכנזי, העלאות שכר לשחקני החאן בהסכם החדש שנחתם, באתר הארץ, 14 בנובמבר 2016
18. ↑  יניב סול, תביעה נגד תיאטרון באר שבע, באתר שבע - sheva7.co.il, ‏12.6.2019
19. ↑  פרוטוקול מס' 706, מישיבת ועדת העבודה, הרווחה והבריאות, באתר הכנסת, ‏יום שלישי, כ"ח בשבט התשע"ח (13 בפברואר 2018), שעה 13:00
20. ↑  אליאת רון, ‏"יש אכזבה גדולה ממוסדות התרבות עצמם, שלא נוקפים אצבע", באתר גלובס, 31 בדצמבר 2020
21. ↑  שח"ם - קרן הסיוע לאמנים, באתר YouTube
22. ↑  עמותת שחקני נשמה, דו"חות כספיים מבוקרים לשנת 2020, באתר GUIDESTAR
23. ↑  עמותת שחקני נשמה, דו"חות כספיים מבוקרים לשנת 2021, באתר GUIDESTAR
24. ↑   כנס EUROFIA Tel Aviv 2019
25. ↑   ארבעים הצעירים המבטיחים של גלובס 2020
26. ↑  אביעד ברטוב, 700,000 ₪ מלגות חולקו לסטודנטים תושבי גבעתיים, באתר מקומונט רמת גן - גבעתיים, ‏19.5.2019
27. ↑  אילנה קוריאל, דירוג תאגידי המים: מי מצטיין, מי נכשל?, באתר ynet, 16 באוגוסט 2015